ДО
							Г-Н ГЕОРГИ ПИРИНСКИ
							ПРЕДСЕДАТЕЛ НА
							40-ТО НАРОДНО СЪБРАНИЕ

	УВАЖАЕМИ ГОСПОДИН ПРЕДСЕДАТЕЛ,

	На основание чл. 87, ал. 1 от Конституцията на Република България внасям законопроект за изменение и допълнение на Закона за съсловната организация на лекарите и на лекарите по дентална медицина с мотиви към него.
	Моля законопроектът да бъде представен за разглеждане и приемане съгласно установения ред.

			           		Народен представител:

									доц.Тодор Кумчев
14.10.2008 г.

						проект

ЗАКОН

за изменение и допълнение на Закона за съсловните организации на лекарите и на лекарите по дентална медицина 

(Обн., ДВ, бр. 83 от 1998 г., изм. и доп., бр. 70 от 2004 г., изм., бр. 76 и бр. 85 от 2005 г., бр. 30, 59, 75 и 105 от 2006 г., бр. 31 от 2007 г., бр. 13 от 2008 г.)

§ 1.  В чл.7 се правят следните изменения и допълнения:
1.	Досегашният текст става ал.1.
2.	Създава се ал.2:
“ (2) Органите по ал.1 се избират с тригодишен мандат.”
§ 2. В чл.8 се правят следните изменения и допълнения:
         1. Алинея 3 се изменя така:
 “(3) Органите по ал. 1  се свикват на редовни заседания веднъж на три години, които се провеждат не по- късно от три месеца от изтичане на мандата по чл.7, ал. 2. Датата, мястото на провеждане и дневният ред на Събора на БЛС, съответно на  конгреса на БЗС се определят от Управителния съвет и се съобщават на съответните районни колегии най-късно един месец преди откриването му.”
3.	Създават се ал. 4 , 5 и 6:
“(4) Органите по ал. 1 могат да се свикват и на извънредни заседания. 
  (5) Редът за свикване и правилата за работа и за вземане на решения се определят в уставите на БЛС и на БЗС.
  (6) Когато в посочения в ал. 3 срок и след изтичането на мандата по чл.7, ал. 2 не е свикан Събор на БЛС, съответно конгрес на БЗС, за избор на определените в закона органи, Съборът на БЛС, съответно конгресът на БЗС се свикват от министъра на здравеопазването в едномесечен срок.”
§ 3. В чл.11 се правят следните изменения и допълнения:
1.	Досегашният текст става ал.1.
2.	Създава се ал.2:
   “(2) Правомощията на управителния съвет на БЛС, съответно на БЗС, се прекратяват с изтичане на мандата на органа, което ги е избрал. Управителният съвет изпълнява функциите си до избора на нов управителен съвет, но за не повече от три месеца.”

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 4.  В срок до 20 ноември 2008 г. управителните съвети на районните колегии на БЛС, чийто мандат е изтекъл до влизането в сила на този закон, свикват и провеждат общи събрания на съответните районни колегии за отчет на дейността на органите по чл. 21, ал.1, т. 3 и за избор на делегати за следващия редовен събор на БЛС.
§ 5.  (1) В срок до 21 декември 2008 г. Управителният съвет на БЛС, чийто мандат е изтекъл на 28 април 2008 г., свиква и провежда Събор на БЛС за отчет на дейността на органите по чл. 7, ал.1, т.2, 3 и 4 и за избор на нови органи.
(2) Когато в срока по ал.1 Управителният съвет  не е свикал Събор на БЛС , той се свиква от министъра на здравеопазването в едномесечен срок от изтичането на срока по ал.1.”

§ 6. Законът влиза в сила от деня на обнародването му в “Държавен вестник”.

Законът е приет от ХL Народно събрание на ……………………… 2008 г. и е подпечатан с официалния печат на Народното събрание.	

ПРЕДСЕДАТЕЛ НА
НАРОДНОТО СЪБРАНИЕ:
(Георги Пирински)

МОТИВИ
към Законопроекта за изменение и допълнение на Закона за съсловните организации на лекарите и на лекарите по дентална медицина

Законът за съсловните организации на лекарите и лекарите по дентална медицина е приет през 1998 г. и с него се урежда устройството, организацията и дейността на Българския лекарски съюз и на Българския зъболекарски съюз. Със закона те се създават като съсловни организации на лекарите и на лекарите по дентална медицина, на които се възлага изпълнението на публичноправни функции. В съответствие с разпоредбата на чл. 4 от закона, лекар или лекар по дентална медицина може да упражнява професията си само ако е вписан в регистъра на съответната районна колегия на БЛС или БЗС, на територията, на която упражнява дейността си.
Практиката по прилагането на закона през изминалите 10 години показа известни слабости и празноти в законодателната уредба и неизпълнение на възложените с нея правомощия, което обуславя и необходимостта от нейната промяна. Целта на предлагания законопроект е да се създаде по- конкретна уредба, която да даде нужната степен на защита на правата на лекарите и лекарите по дентална медицина, произтичащи от членството им в съсловните организации – правото им да избират и да бъдат избирани в органите по чл.7, ал.1.
С предлагания законопроект се доразвива създадената законова уредба, чрез изрично уреждане на мандата на отделните органи и процедурите за тяхното конституиране, както следва:
1. С § 1 се правят изменения и допълнения в чл.7 от закона, като се създава ал.2, в която се посочва, че органите на БЛС и на БЗС на национално равнище се избират с тригодишен мандат.
    2. С § 2 се определя, че Съборът на БЛС, съответно конгресът на БЗС се свикват на редовни заседания веднъж на три години, които се провеждат не по- късно от три месеца от изтичане на мандата от три години. Предвижда се датата, мястото на провеждане и дневният ред на Събора на БЛС, съответно на  конгреса на БЗС да се определят от Управителния съвет и да се съобщават на съответните районни колегии най-късно един месец преди откриването му. 
     3. За гарантиране на правото на гражданите на качествено здравно осигуряване по чл. 52 от Конституцията на Република България се възлагат правомощия на министъра на здравеопазването да свика събор на БЗС, съответно конгрес на БЗС, в случаите, когато до три месеца след изтичането на определения в закона мандат не е свикан Събор на БЛС, съответно конгрес на БЗС, за избор на определените в закона органи, 
     4. С § 3, в чл.11 се създава се ал. 2, с която изрично се определя, че правомощията на управителния съвет на БЛС, съответно на БЗС, се прекратяват с изтичане на мандата на органа, което ги е избрал. Определя се, че Управителният съвет изпълнява функциите си до избора на нов управителен съвет, но за не повече от три месеца.
	  5. С § 4 от законопроекта се възлага в срок до 20 ноември 2008 г. управителните съвети на районните колегии на БЛС, чийто мандат е изтекъл до влизането в сила на този закон, да свикат и проведат общи събрания на съответните районни колегии за отчет на дейността на органите по чл. 21, ал.1, т. 3 и за избор на делегати за следващия редовен събор на БЛС.
      6. С § 5 от законопроекта се предвижда в срок до 21 декември  2008 г. Управителният съвет на БЛС, чийто мандат е изтекъл на 28 април 2008 г. да свика и проведе  Събор на БЛС за отчет на дейността на органите по чл. 7, ал. 1, т. 2, 3 и 4 и за избор на нови органи.

							Народен представител:
									доц.Тодор Кумчев